SAS-fly på vei til Oslo ødela vingen i New York
Uhellet skjedde onsdag kveld mens flyene takset etter hverandre ut mot rullebanen. Da Airbus A330-flyet med reisemål Oslo skulle svinge, slo vingen borti halepartiet på det andre flyet, ifølge NBC. Ingen av de 243 passasjerene om bord i SAS-flyet ble skadet. Flyet kunne ta seg tilbake til terminalen for egen maskin, og alle måtte forlate flyet, skriver NTB. - Det er ikke slik at man kjører rett på hverandre og deretter sier det «bam». Her har vingetippen på flyet vårt kommet i kontakt med det andre flyet, sier pressesjef i SAS, Elisabeth Manzi, til Aftonbladet.På flyet satt Kristian Øverland, gitarist i bandet til Vegard Leite, han forteller at de ikke merket noe til sammenstøtet. - Jeg merket absolutt ingenting, ikke engang de ved vinduet fikk det med seg, sier Øverland. De var iferd med å takse ut på rullebanen, da de ble opplyst over høyttalerne at de hadde vært borti et annet fly. - Først kom det biler bort til oss på banen, før det ble bestemt at vi måtte tilbake til gaten for å få sett på vingen. Øverland forteller at de ble sittende i flyet i tre-fire timer mens mekanikere jobbet på flyet i håp om at det skulle kunne ta av.Omtrent 70 av passasjerene om bord på SAS-flyet ble sendt til København i stedet. Andre ble nødt til å overnatte i New York i påvente av tilgjengelige avganger til Oslo. Øverland er nå på et hotell i nærheten av flyplassen, og skulle veldig gjerne heller vært i Oslo i kveld. - Vi har slippkonsert på Parkteatret i kveld, men det begynner å se mørkt ut for min del, forteller gitaristen.Det amerikanske flyet var en Embraer 145, tilhørende United Express. Det mistet en bit av halepartiet og måtte bukseres tilbake til terminalen. Ingen av de 31 passasjerene ble skadet. USAs luftfartsmyndighet FAA etterforsker uhellet, som ifølge NTB førte til full stopp for alle avganger i en time og store forsinkelser på flyplassen. Forsinket Fordi SAS-flyet ikke kommer til Gardermoen blir torsdagens avgang tilbake til New York kansellert. Omtrent 200 norske passasjerer må dermed bookes om til andre avganger. - Det skal gå ganske greit, men det blir dessverre noen forsinkelser. Men vi skal få alle våre passasjerer over til USA med fly fra København og Stockholm. Noen vil også bli sendt via Frankfurt, sier pressekontakt i SAS, Tormod Sandstø, til VG.
SAS-flyet med kurs mot Oslo ødela den ene vingen da det kom borti et amerikansk fly på Newark-flyplassen ved New York.